কথায় বলে, হাতের ঢিল যদি আপনার হাত থেকে ছিটকে বেরিয়ে যায়, তাহলে সেই ঢিল আর ফেরত আনা সম্ভব নয়। মুখের কথার ক্ষেত্রেও একইভাবে তা প্রযোজ্য। একবার যদি মুখ ফসকে তা বেরিয়ে যায়, তাহলেই সর্বনাশ।
 
রায়ান এয়ার-এর এক ক্রু-মেম্বারের একটি ঘোষণা পিলে চমকে দিল বিমানভর্তি যাত্রীদের। তাতে বাড়ল যাত্রী-অসন্তোষ। সন্ত্রস্ত হয়ে পড়লেন যাত্রীরা। ভোগান্তির বিমানযাত্রা যাকে বলে আর কী, তাই হল!
রায়ান এয়ার-এর সংশ্লিষ্ট বিমানটি আট ঘণ্টা দেরিতে উড়ছিল। গ্লাসগো থেকে ডাবলিন ছিল তার গন্তব্য। বিমানটি না-ওড়ার কারণও অবশ্য ছিল। বিমানের ডানায় বরফ জমেছিল। শীতপ্রধান দেশে এমন ঘটনা মাঝেমধ্যেই হয়ে থাকে। কিন্তু যাত্রীরা তা শুনবেন কেন! একে আট ঘণ্টা দেরি, তার উপরে ক্রু-মেম্বারদের তরফেও কোনও যুক্তিগ্রাহ্য ব্যাখ্যা দেওয়া হয়নি। তাতে যাত্রী-অসন্তোষ বেড়েছে। সবাই জানতে আগ্রহী, কেন এই বিলম্ব। বিরক্তির উদ্রেক করতে থাকে সেই বিলম্ব।
এমন সময়ে বিনা মেঘে বজ্রপাত। হঠাৎই এক ক্রু-মেম্বার ঘোষণা করে ওঠেন, ‘‘বিমানের ডানায় বরফ জমে আছে। পাইলটের পক্ষে বিমান চালানো সম্ভব নয়। আমরা তো আর মরতে চাই না।’’ এই একটা কথায় আগুন জ্বলে উঠল। যাত্রীদের সহ্যের সীমা মাত্রা ছাড়িয়ে গেল। উত্তেজিত হয়ে গেলেন সবাই। বেধে গেল ব্যাপক গোল। সংশ্লিষ্ট ক্রু মেম্বারের বলা উচিত ছিল, বরফ থাকলে তো বিমান ওড়ানো সম্ভব হয় না। ঝুঁকি থাকে। বরফ সরানো হলেই আমরা যাত্রা শুরু করব। কী বলতে গিয়ে কী বলে ফেললেন তিনি!  
আকাশপথে যাত্রা নিয়ে সবাই চিন্তিত থাকেন। অনেকেই ইষ্টদেবতার নাম নিয়ে বিমানে ওঠেন। আর ক্রু-সদস্যই যদি এমন কথা বলে ওঠেন, তাহলে তো ভয় হবেই। এতেই বেড়েছে সমস্যা। অসন্তোষ বেড়েছে যাত্রীদের। রায়ান এয়ার-এর তরফে বলা হয়েছে, যে ক্রু মেম্বার এমন অলুক্ষুণে কথা বলেছেন, তিনি দ্রুতই যাত্রীদের কাছে ক্ষমা চেয়ে নেবেন।